Zápisnica z rozporového konania 
s Ministerstvom zdravotníctva Slovenskej republiky 
k Návrhu zákona o odbornom vzdelávaní a  príprave 
a o zmene a doplnení niektorých zákonov

Dátum: 	13. november 2008
Miesto:	kancelária generálneho riaditeľa sekcie regionálneho školstva Ministerstva školstva Slovenskej republiky
Prítomní:	podľa prezenčnej listiny 

1.	Všeobecná 
Vzhľadom na osobitosti vzdelávania v zdravotníctve  žiadame, aby uvedený zákon o odbornom vzdelávaní sa vzťahoval aj na  vysokoškolské vzdelávanie  prvého stupňa, pre absolventov, ktorí sa pripravujú na výkon povolania prevažne v praktických zručnostiach a na trhu práce je nedostatok kvalifikovaných odborníkov.  

Záver:	
Pripomienka predkladateľom stiahnutá. Predkladatelia odporúčajú túto problematiku v budúcnosti upravovať v plnej šírke odborného vzdelávania a prípravy. 

2.	Všeobecná
Objasnenie a doplnenie materiálu považujeme za dôležité nielen s ohľadom na osobitosti financovania rezortu zdravotníctva, ale aj s ohľadom na skutočnosť, že zákon negarantuje (zamestnávateľom/zdravotníckym zariadeniam, ani stavovským organizáciám) poskytnutie  prostriedkov z fondu ( a to ani v prípade, že sa podieľali na tvorbe fondu).

Záver:	
Pripomienka akceptovaná zapracovaním do osobitnej časti dôvodovej správy.

3.	K § 12: 
Navrhované znenie § 12 nezohľadňuje osobitnú úpravu odbornej spôsobilosti zdravotníckych pracovníkov na výkon zdravotníckeho povolania.  

Odôvodnenie: 
	Odbornú spôsobilosť zdravotníckych pracovníkov na výkon zdravotníckeho povolania (t.j. na výkon odborných, špecializovaných a certifikovaných pracovných činností) upravuje osobitný predpis (nariadenie vlády 742/2004 Z. z. o odbornej spôsobilosti na výkon zdravotníckeho povolania v znení neskorších predpisov). Navrhované ustanovenie nezohľadňuje rozsah činností, za ktoré by mohli byť žiaci odmeňovaní. 
S ohľadom na potreby trhu práce, ale aj osobitosti vzdelávania v rezorte zdravotníctva, (napr. pokiaľ ide o stupne vzdelania, ktorými je možné nadobudnúť odbornú spôsobilosť na výkon práce v zdravotníctve a pri ktorých sa vyžaduje praktická výučba a overenie špeciálnych schopností, zručností) upozorňujeme na skutočnosť, že nadobudnutím účinnosti predmetného zákona môže dôjsť/bude dochádzať k nerovnakému postaveniu žiakov pripravujúcich sa na (zdravotnícke) povolanie.  
Navrhované znenie § 12 nezohľadňuje skutočnosť, že zabezpečovanie praktickej výučby v zdravotníckom zariadení sa uskutočňuje na základe zmluvy/dohody o praktickej výučbe, ktorú uzatvára zdravotnícke zariadenie a zdravotnícka škola.  
Odôvodnenie: 
Súčasťou predmetných dohôd o zabezpečení praktickej výučby má byť aj pokrývanie zvýšených nákladov, ktoré zdravotníckym zariadeniam vznikajú z titulu zabezpečovania praktickej výučby. 

Záver:	
Pripomienka neakceptovaná

4.	K § 14 až 22: 
Žiadame doplniť, spresniť a dopracovať ustanovenia § 14 až 22 (ako aj dôvodovú správu) tak, aby bola odôvodnená opodstatnenosť zriadenia a fungovania Fondu rozvoja odborného vzdelávania a prípravy navrhovaným spôsobom, ktorá by však súčasne primerane zohľadňovala aj oblasť prípravy žiakov na výkon zdravotníckeho povolania.    
 
Odôvodnenie: 
	Navrhované znenie § 14 až 22 nezohľadňuje špecifiká rezortu zdravotníctva. S ohľadom na túto skutočnosť považujeme za potrebné najskôr náležite dopracovať  dôvodovú a predkladaciu správu tak, aby bol z predkladaného materiálu jasný a zreteľný prístup k spôsobu a možnostiam (ale aj dopadom) uplatňovania tohto zákona v rezorte zdravotníctva. Až v nadväznosti na takto doplnený a upravený materiál je možné z pohľadu rezortu zdravotníctva (t.j. prístupu k príprave žiakov na výkon zdravotníckeho povolania, vrátane možností ich finančného a hmotného zabezpečenia, ako aj samotného financovania a poskytovania prostriedkov fondu) posúdiť opodstatnenosť zriadenia a fungovania Fondu rozvoja odborného vzdelávania a prípravy navrhovaným spôsobom, resp. navrhnúť odchylnú úpravu.    
Z predloženého materiálu nie je zrejmé, s akým predpokladaným objemom zdrojov bude/má hospodáriť Fond rozvoja odborného vzdelávania a prípravy, v akej výške sa očakáva napĺňanie jednotlivých zdrojov fondu. T.j. napr. výška a pravidelnosť príspevkov od zamestnávateľov a stavovských organizácií, povinnosť/nepovinnosť hradenia týchto príspevkov do fondu, okruh zamestnávateľov, ktorí môžu a ktorí musia hradiť príspevky do fondu, aký počet (a akých) zamestnancov by mal mať fond, aký objem prostriedkov budú predstavovať 2 % prostriedkov fondu, ktoré budú použité na financovanie správy fondu a pod.  
Rovnako nie je jasné, prečo a z akých dôvodov sa navrhuje zriadenie fondu a prečo nemôže byť financovanie (a transparentnosť procesu financovania) zabezpečované iným spôsobom (napr. prostredníctvom príslušných rezortov a zamestnávateľov).  Objasnenie a doplnenie materiálu považujeme za dôležité nielen s ohľadom na osobitosti financovania rezortu zdravotníctva, ale aj s ohľadom na skutočnosť, že zákon negarantuje (zamestnávateľom/zdravotníckym zariadeniam ani stavovským organizáciám) poskytnutie  prostriedkov z fondu (t.j. ani v prípade, že sa podieľali na tvorbe fondu). 
 
Záver:	
Pripomienka akceptovaná zapracovaním do osobitnej časti dôvodovej správy, že príspevky od zamestnávateľov do Fondu rozvoja OVP nie sú povinné.

5.	K § 8
V § 8 ods. 2 na konci vety žiadame doplniť slová „a zástupca delegovaný Ministerstvom zdravotníctva Slovenskej republiky.“ 
Odôvodnenie: 
	Zohľadnenie špecifík trhu práce zdravotníckych pracovníkov ako aj úloh a postavenia Ministerstva zdravotníctva  Slovenskej republiky upravených osobitnými predpismi. 

Záver:	
Pripomienka predkladateľom stiahnutá

6.	K § 10
V § 10 odseku 1 za slovo „Inštruktor ... “  žiadame doplniť tieto slová „a v zdravotníckom zariadení, ktoré sa podľa osobitného predpisu x) považuje za výučbové zdravotnícke zariadenie lektor,“ a pokračovať ďalej slovami ... je fyzická osoba, ktorá je ....  
Poznámka pod čiarou k odkazu x znie:  
„x)  Zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve  a o zmene a doplnení niektorých zákonov v znení neskorších predpisov“. 
Odôvodnenie: 
Zohľadnenie špecifickej úpravy týkajúcej sa odborného vzdelávania zdravotníckych pracovníkov pri zabezpečovaní praktickej zložky vzdelávania a zriaďovania výučbových pracovísk v zdravotníckom zariadení. Na vedení odbornej praxe sa môže podieľať aj lektor, ktorý žiakov učí nie len manuálnym zručnostiam ale aj teoretický zdôvodňuje význam praktických postupov a má minimálne vysokoškolské vzdelanie prvého stupňa v príslušnom zdravotníckom študijnom odbore. 

Záver:	
Pripomienka predkladateľom stiahnutá

7.	K § 11
V § 11 doplniť o nový odsek 3, ktorý znie: 
 „(3) Zabezpečovanie praktickej výučby v zdravotníckom zariadení, personálne zabezpečenie a materiálno-technické vybavenie zdravotníckych zariadení na poskytovanie zdravotnej starostlivosti v súlade so svojím odborným zameraním, určujúce znaky zdravotníckeho zariadenia, ktoré sa považuje za výučbové zdravotnícke zariadenie upravujú osobitné predpisy. x) 
Poznámka pod čiarou k odkazu x znie:  
„x)Zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve  a o zmene a doplnení niektorých zákonov v znení neskorších predpisov. 
Vyhláška Ministerstva zdravotníctva Slovenskej republiky č.770/2004 Z. z. ktorou sa ustanovujú určujúce znaky jednotlivých druhov zdravotníckych zariadení v znení neskorších predpisov. 
Výnos Ministerstva zdravotníctva Slovenskej republiky č. 09812/2008-OL z 10. septembra 2008 o minimálnych požiadavkách na personálne zabezpečenie a materiálno-technické vybavenie jednotlivých druhov zdravotníckych zariadení. 
 
Odôvodnenie: 
Ide o zohľadnenie osobitnej úpravy zabezpečovania praktickej výučby v rezorte zdravotníctva. S ohľadom na druh, charakter a rozsah služieb poskytovaných jednotlivými poskytovateľmi zdravotnej starostlivosti, ako aj kvalitu zdravotnej starostlivosti. K činnosti zdravotníckeho zariadenia ako výučbového zdravotníckeho zariadenia sa v rezorte zdravotníctva (okrem stavovských a profesijných organizácií) sa vyjadrujú  aj ďalšie subjekty (napr. MZ SR, zdravotné poisťovne, Úrad  pre dohľad nad zdravotnou starostlivosťou).   

Záver:	
Pripomienka akceptovaná zapracovaním nového odseku 3, ktorý znie: „Zdravotnícke zariadenie môže pôsobiť ako COVP ak spĺňa podmienky na personálne zabezpečenie materiálno-technické vybavenie podľa osobitného predpisu a podmienky podľa odseku 2 písm. a) a c).“ 

8.	K § 11
Z § 11 ods. 1 žiadame vypustiť slová „alebo zdravotnícke zariadenie“. 
 
Odôvodnenie: 
Zabezpečovanie praktickej výučby v rezorte zdravotníctva (zohľadňujúce špecifiká rezortu zdravotníctva) je už upravené osobitnými predpismi. S ohľadom na túto skutočnosť a s cieľom zosúladiť navrhované znenie § 11 s už existujúcou platnou právnou úpravou,  sa zdravotnícke zariadenia vynímajú z odsekov 1 a 2 a osobitne upravujú v návrhu odseku 3. 

Záver:	
Pripomienka akceptovaná

9.	K doložke finančných, ekonomických, environmentálnych vplyvov, vplyvov na zamestnanosť a podnikateľské prostredie – uplatňujeme zásadnú pripomienku:
Dopracovať doložku finančných, ekonomických, environmentálnych vplyvov, vplyvov   na zamestnanosť a podnikateľské prostredie o očakávané dopady na rezort zdravotníctva. 
 
Odôvodnenie:  
V doložke finančných, ekonomických, environmentálnych vplyvov, vplyvov   na zamestnanosť a podnikateľské prostredie nie je zohľadnený rozsah a krytie očakávaných dopadov jednotlivých navrhovaných foriem finančného zabezpečenia žiakov (t.j. motivačných štipendií a odmeny za produktívnu prácu) na rezort zdravotníctva, ani skutočnosť, že súčasťou dohôd o zabezpečovaní praktickej výučby je pokrývanie zvýšených nákladov, ktoré zdravotníckym zariadeniam vznikajú z titulu zabezpečovania praktickej výučby.  
S ohľadom na nedostatok zdravotníckych pracovníkov a potrebu ich stabilizácie, ale aj výšku nákladov na štúdium,  sa zamestnávateľom (zdravotníckym zariadeniam) ponúka nástroj, ktorý by dokázal byť nápomocný pri realizácii ich personálnej politiky a je možné očakávať,    že budú mať záujem tieto nové nástroje využiť.  
Pokiaľ ide o rezort zdravotníctva (keďže návrh zákona negarantuje zdravotníckym zariadeniam poskytnutie prostriedkov fondu)  zvýšené náklady by tak boli hradené buď zo zdrojov zdravotného poistenia, čo by mohlo ovplyvňovať rozsah a kvalitu zdravotnej starostlivosti, alebo z prostriedkov, ktoré zdravotnícke zariadenia získajú od škôl na základe uzatvorených dohôd o zabezpečovaní praktickej výučby. 
Náklady na odmeňovanie za produktívnu prácu v zdravotníckych zariadeniach nezohľadňujú osobitné predpisy upravujúce odbornú spôsobilosť na výkon zdravotníckeho povolania.  
	Návrh zákona dostatočne nezohľadňuje ani dopady a krytie nákladov na hmotné zabezpečenie podľa navrhovaného § 13. 

Záver:	
Pripomienka neakceptovaná

10.	K § 5
V § 5 ods. 3  žiadame vypustiť slovo „môže“ a začiatok vety upraviť takto: „Zamestnávateľ vytvára podmienky...“. 
Odôvodnenie:  Pri takto navrhovanej úprave by sa rezortu mohlo stať, že žiaci nezískajú praktické zručnosti k výkonu povolania a príslušnú odbornú spôsobilosť, čo by mohlo v budúcnosti viesť k poškodeniu zdravia pacientov.  

Záver:	
Pripomienka predkladateľom stiahnutá

V Bratislave dňa 13. novembra 2008

Zapísal:	Ing. Marián Galan

Podpísané za:

PaedDr. Marko Vojsovič, v.r.
Ministerstvo školstva Slovenskej republiky
JUDr. Edita Bandáková, v.r.
Ministerstvo zdravotníctva Slovenskej republiky

Zápisnica z rozporového konania 
s Ministerstvom zdravotníctva Slovenskej republiky 
k Návrhu zákona o odbornom vzdelávaní a  príprave 
a o zmene a doplnení niektorých zákonov

Dátum: 	21. november 2008
Miesto:	kancelária štátnej tajomníčky Ministerstva školstva Slovenskej republiky
Prítomní:	podľa prezenčnej listiny 

11.	K § 12: 
Navrhované znenie § 12 nezohľadňuje osobitnú úpravu odbornej spôsobilosti zdravotníckych pracovníkov na výkon zdravotníckeho povolania.  

Odôvodnenie: 
	Odbornú spôsobilosť zdravotníckych pracovníkov na výkon zdravotníckeho povolania (t.j. na výkon odborných, špecializovaných a certifikovaných pracovných činností) upravuje osobitný predpis (nariadenie vlády 742/2004 Z. z. o odbornej spôsobilosti na výkon zdravotníckeho povolania v znení neskorších predpisov). Navrhované ustanovenie nezohľadňuje rozsah činností, za ktoré by mohli byť žiaci odmeňovaní. 
S ohľadom na potreby trhu práce, ale aj osobitosti vzdelávania v rezorte zdravotníctva, (napr. pokiaľ ide o stupne vzdelania, ktorými je možné nadobudnúť odbornú spôsobilosť na výkon práce v zdravotníctve a pri ktorých sa vyžaduje praktická výučba a overenie špeciálnych schopností, zručností) upozorňujeme na skutočnosť, že nadobudnutím účinnosti predmetného zákona môže dôjsť/bude dochádzať k nerovnakému postaveniu žiakov pripravujúcich sa na (zdravotnícke) povolanie.  
Navrhované znenie § 12 nezohľadňuje skutočnosť, že zabezpečovanie praktickej výučby v zdravotníckom zariadení sa uskutočňuje na základe zmluvy/dohody o praktickej výučbe, ktorú uzatvára zdravotnícke zariadenie a zdravotnícka škola.  
Odôvodnenie: 
Súčasťou predmetných dohôd o zabezpečení praktickej výučby má byť aj pokrývanie zvýšených nákladov, ktoré zdravotníckym zariadeniam vznikajú z titulu zabezpečovania praktickej výučby. 

Záver:	
Pripomienka akceptovaná zapracovaním nasledovného textu:
V čl. I § 12 ods. 2 sa na konci pripájajú tieto slová: „v prípade prípravy na povolania, ktoré sú výkonom práce vo verejnom záujmex) aj z prostriedkov iných fyzických osôb alebo právnických osôb.“.
Poznámka pod čiarou k odkazu x) znie: 
„x) zákon č. 552/2003 Z.z. o výkone prác vo verejnom záujme.“.

V čl. I § 12 ods. 5 sa na konci dopĺňa táto veta: „Za produktívnu prácu sa nepovažujú cvičné prácexx) vykonávané žiakom počas praktického vyučovania.“.
Poznámka pod čiarou k odkazu xx) znie: 
„xx) § 43 ods. 5 zákona č. 245/2008 Z.z.“.

V čl. II. v § 43 ods. 5 sa na konci dopĺňa táto veta: „Cvičné práce v zdravotníckych študijných odboroch vzdelávania sa uskutočňujú na zodpovednosť osoby s príslušnou odbornou spôsobilosťou,xxx) pod vedením ktorej sa praktické vyučovanie vykonáva.“.
Poznámka pod čiarou k odkazu xxx) znie: 
„xxx) Nariadenie vlády 742/2004 Z.z.  o odbornej spôsobilosti ...“. 

12.	K doložke finančných, ekonomických, environmentálnych vplyvov, vplyvov na zamestnanosť a podnikateľské prostredie – uplatňujeme zásadnú pripomienku:
Dopracovať doložku finančných, ekonomických, environmentálnych vplyvov, vplyvov   na zamestnanosť a podnikateľské prostredie o očakávané dopady na rezort zdravotníctva. 
 
Odôvodnenie:  
V doložke finančných, ekonomických, environmentálnych vplyvov, vplyvov   na zamestnanosť a podnikateľské prostredie nie je zohľadnený rozsah a krytie očakávaných dopadov jednotlivých navrhovaných foriem finančného zabezpečenia žiakov (t.j. motivačných štipendií a odmeny za produktívnu prácu) na rezort zdravotníctva, ani skutočnosť, že súčasťou dohôd o zabezpečovaní praktickej výučby je pokrývanie zvýšených nákladov, ktoré zdravotníckym zariadeniam vznikajú z titulu zabezpečovania praktickej výučby.  
S ohľadom na nedostatok zdravotníckych pracovníkov a potrebu ich stabilizácie, ale aj výšku nákladov na štúdium,  sa zamestnávateľom (zdravotníckym zariadeniam) ponúka nástroj, ktorý by dokázal byť nápomocný pri realizácii ich personálnej politiky a je možné očakávať,    že budú mať záujem tieto nové nástroje využiť.  
Pokiaľ ide o rezort zdravotníctva (keďže návrh zákona negarantuje zdravotníckym zariadeniam poskytnutie prostriedkov fondu)  zvýšené náklady by tak boli hradené buď zo zdrojov zdravotného poistenia, čo by mohlo ovplyvňovať rozsah a kvalitu zdravotnej starostlivosti, alebo z prostriedkov, ktoré zdravotnícke zariadenia získajú od škôl na základe uzatvorených dohôd o zabezpečovaní praktickej výučby. 
Náklady na odmeňovanie za produktívnu prácu v zdravotníckych zariadeniach nezohľadňujú osobitné predpisy upravujúce odbornú spôsobilosť na výkon zdravotníckeho povolania.  
	Návrh zákona dostatočne nezohľadňuje ani dopady a krytie nákladov na hmotné zabezpečenie podľa navrhovaného § 13. 

Záver:	
Pripomienka predkladateľom stiahnutá

V Bratislave dňa 21. novembra 2008
Zapísal:	Ing. Marián Galan

Podpísané za:

Mgr. Bibiána Obrimčáková, v.r.
štátna tajomníčka Ministerstva školstva SR
MUDr. Daniel Klačko, v.r.
štátny tajomník Ministerstva zdravotníctva SR